Úradný vestník L 123 , 13/05/1999 S. 0001 - 0002



Spoločná pozícia z 10. mája 1999 prijatá Radou na základe článku 15 Zmluvy o Európskej únii, týkajúca sa dodatočných obmedzujúcich opatrení proti Juhoslovanskej zväzovej republike (1999/318/SZBP) RADA EURÓPSKEJ ÚNIE, so zreteľom na Zmluvu o Európskej únii, a najmä jej článok 15, (1) keďže 8. apríla 1999 Rada došla k záveru, že extrémne a trestne nezodpovedné politiky a opakované porušovanie rezolúcií Bezpečnostnej rady OSN Juhoslovanskou zväzovou republikou (JZR) má za následok, že použitie tých najprísnejších opatrení, vrátane vojenského zásahu, je jednak nevyhnutné a jednak odôvodnené; (2) keďže dňa 26. apríla 1999 Rada vyjadrila svoju intenzívnu a pretrvávajúcu podporu maximálneho nátlaku na úrady JZR, aby prijali päť podmienok stanovených medzinárodným spoločenstvom; (3) keďže Rada súhlasila s vykonaním zákazu predaja a dodávky ropy a ropných produktov do 30. apríla 1999 a s rozšírením režimu sankcií Európskej únie prostredníctvom rozšírenia zákazov cestovania; rozšírenia rozsahu zmrazenia finančných prostriedkov; zákazu poskytovania exportných finančných prostriedkov súkromným sektorom okrem existujúceho moratória na vývozné úvery financované vládou; rozšírenia zákazu na nové investície; rozšírenia pôsobnosti zákazu týkajúceho sa vývozu nástrojov pre vnútornú represiu a jeho rozšírenie na tovary, služby, technológiu a zariadenia na účely obnovy a opravy aktív poškodených pri leteckých úderoch; snahy o zabránenie účasti JZR na medzinárodných športových podujatiach; zákazu všetkých letov medzi JZR a Európskym spoločenstvom; (4) keďže únia zváži všetky možnosti, aby pomohla Čiernej Hore niesť bremeno, ktoré na ňu uvalil konflikt v Kosove; (5) keďže Európska únia zvažuje postavenie pridružených krajín východnej a strednej Európy a Cypru a krajín EFTA, aby maximalizovala dopad tejto spoločnej pozície; (6) keďže sú potrebné kroky spoločenstva, aby bolo možné vykonať niektoré z opatrení uvedených nižšie, PRIJALA TÚTO SPOLOČNÚ POZÍCIU: Článok 1 1. Prezidentovi Miloševičovi, jeho rodine, žiadnym ministrom a vyšším úradníkom vlády JZR a srbskej vlády ani osobám blízkym režimu, ktorých činnosti podporujú prezidenta Miloševiča, nesmú byť vydané žiadne víza. 2. Zákazy týkajúce sa víz stanovené v spoločných pozíciách 98/240/SZBP [1] a 98/725/SZBP [2] sa potvrdzujú. 3. Osoby uvedené v zozname vo vykonávacom rozhodnutí Rady boli identifikované ako osoby, ktoré spadajú do pôsobnosti zákazov špecifikovaných v odsekoch 1 a 2 a budú ohlásené na účely odmietnutia vstupu na územia členských štátov. Všetky aktualizácie tohto zoznamu podliehajú vykonávaciemu rozhodnutiu Rady. 4. Vo výnimočných prípadoch možno urobiť výnimky, ak by sa tým podporili podstatné ciele únie a viedlo by to k politickému urovnaniu. Článok 2 Rozsah zmrazenia finančných prostriedkov, ktoré vlastní JZR a srbská vláda v zahraničí, je rozšírený a vzťahuje sa na osoby spolupracujúce s prezidentom Miloševičom a podnikmi, ktoré riadi vláda JZR alebo srbská, alebo ktoré konajú v ich mene. Článok 3 Poskytovanie exportných finančných prostriedkov súkromným sektorom vláde JZR, vláde Srbskej republiky, spoločnosti, inštitúcii, podniku alebo subjektu, ktoré tieto vlády vlastnia, alebo riadia, alebo ľubovoľnej osobe, ktorá koná v ich mene, je zakázané. Článok 4 Všetky lety prevádzkované na komerčnom alebo súkromnom základe medzi JZR a Európskym spoločenstvom sú zakázané. Článok 5 Do JZR nesmú byť vyvážané žiadne tovary, služby, technológia ani zariadenia vhodné pre opravu škody spôsobenej leteckými údermi, na aktívach, infraštruktúre, alebo zariadeniach, ktoré umožňujú vláde JZR uskutočňovať svoju politiku vnútornej represie. Článok 6 Predsedníctvo požiada pridružené krajiny východnej a strednej Európy a Cyprus a krajiny EFTA, aby sa pridali k tejto spoločnej pozícii, aby sa maximalizoval dopad horeuvedených opatrení. Článok 7 Táto spoločná pozícia je neustále preskúmavaná. Článok 8 Táto spoločná pozícia nadobúda účinnosť dňom jej prijatia. Článok 9 Táto spoločná pozícia sa uverejní v úradnom vestníku. V Bruseli 10. mája 1999 Za Radu Predseda H. Eichel [1] Ú. v. ES L 95, 27.3.1998, s. 1. [2] Ú. v. ES L 345, 19.12.1998, s. 1. --------------------------------------------------